khistorydata/jeongjo-sjw-relations huggingface dataset:
정조 5년
兵批。判書李性源病。參判鄭一祥病。參議沈有鎭入直進。參知金宇鎭病。同副承旨兪恒柱進。護軍李匡運權必稱。副司直李鼎揆。管城將李得濟。
정조 5년
以全羅監司狀啓。武士遴選之意。當初知委時。以試射二字。矇然措辭於兵營行關中。致勤査問之命。惶恐待罪事。傳于徐有防曰。勿待罪事。回諭。
정조 5년
兪恒柱。以義禁府言啓曰。都會官全州判官趙長鎭拿囚之意。敢啓。答曰。捧拱以聞。
정조 5년
又以義禁府言啓曰。時囚罪人李憲默。考律後區別功議。減等放送草記事。命下矣。李憲默段。平安監司金華鎭狀啓據刑曹粘目內。本郡定配罪人安運重。逃還本土。忠州牧。因病物故。當該配所官。常時不能防檢。使定配罪人任其逃還。以致物故者。極爲駭然。令該府處之罪。取考律文。則大明律徒流人逃條有曰。凡主守及押解人不覺失囚者。一名杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖矣。李憲默杖六十收贖。奪告身一等放送。而無功議云矣。敢啓。傳曰。知道。
정조 5년
禁府啓目。陽德前縣監禹禎鳳矣。編配罪人。不善防閑。致令逃躱。雖曰事在十年之前。其不能檢飭之罪。在所難免。以此照律罪。杖六十收贖。奪告身一等。私罪。奉敎功減一等爲良如敎。
정조 5년
禁府啓目。全羅道都會官全州判官趙長鎭原情云云。傳旨內辭緣。泛稱遲晩。刑推得情。何如。判付啓。本道之例。惠廳收粗案。元無都會官磨勘之事是如爲有。則有難一例照勘。分揀放送爲良如敎。
정조 5년
禁府啓目。向前內資寺主簿全道郁。直長李邦仁。奉事黃仁熙等。亦薦獻事體。何等莫重。而全都郁段。身爲該掌。未能及時措備。揆以道理。極爲可駭是白遣。至於李邦仁黃仁熙等段。雖與該掌。不無差官。同在一寺。亦難免稽滯之罪。竝只以此照律。何如。判付啓。全道郁段。渠以該掌官員。渠寺進排。又未免後時。難免重究。而本寺該掌貢人。只是一名是如爲有。則求覓之際。以致愆限。容或寬恕之一端。依圃官例酌放爲旀。李邦仁黃仁熙等段。分揀放送。然則堂上宜無異同。該寺提調越捧。亦依該署提調例。分揀爲良如敎。
정조 5년
辛丑六月初五日未時。上御涵仁亭。禮房承旨入侍時。左承旨徐有防。假注書趙興鎭。編修官張顯慶。記事官文采五。以次進伏。上曰。仁川御史明日來待事。分付。可也。上曰。檢校直閣入侍。顯慶承命出。與鄭志儉偕入進伏。上曰。今日當入直乎。志儉曰。入直矣。上曰。今日則出去。可也。上曰。李益運則以奉命之故。講義修納。旣過其限。今番講義則置之之意。分付宜矣。志儉曰。抄啓諸文臣所修納講義。行將謄載於日記。而令檢書官書入。似好矣。上曰。唯。自上發問之語。亦爲詳細載錄事。申飭於檢書官也。上曰。提調持湯劑入侍。賤臣承命出。與鄭民始進伏。民始曰。晩後聖體諸節。更若何。上曰。膈滯之證。猶未夬下。而大體一樣矣。民始請進湯劑。上曰。入之。醫官吳道炯奉進湯劑。上進御後。民始曰。今日申後。一貼更爲煎入。似好矣。上曰。唯。仍命書榻敎曰。六和湯一貼。更爲煎入。命退。諸臣以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐。左副承旨徐有防坐直。右副承旨金尙集坐。同副承旨兪恒柱坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
傳于金文淳曰。左副承旨入侍。
정조 5년
傳于金文淳曰。弘文提學牌招察任。
정조 5년
以副提學沈念祖牌不進罷職傳旨。傳于金文淳曰。只推。更爲牌招。
정조 5년
以副提學沈念祖再牌不進罷職傳旨。傳于金文淳曰。只推。更爲牌招。
정조 5년
以弘文提學李命植牌不進推考傳旨。傳于金文淳曰。更爲牌招。
정조 5년
以黃海監司罪人張宗得到配啓本。傳于兪恒柱曰。尋常徧配。旣是啓下公事。則決不敢許久逗留。況本事關係不輕。又是特敎。數日之程。帀月始到。在常時猶不敢然。飭敎未幾。焉敢若是。無嚴厥漢。可謂罪上添罪。本罪良中。以勿限年載錄。仍令該道臣牢囚營獄。待用刑時各別嚴刑。押去驛子或下屬。各令該道道臣。亦待用刑時。嚴刑徵勵。此後復有此等之弊。沿邑守令除良。監司難免不飭之責。自卿曹申飭。此乃觀紀綱之一端故也。
정조 5년
兪恒柱。以兵曹言啓曰。五衛將李堉韓光濟。身病猝重。時月之內。差腹無期。俱爲呈狀乞遞。宿衛輪番之任。不可暫曠。竝今姑改差。何如。傳曰。允。
정조 5년
又以兵曹言啓曰。昌德宮待令近仗軍士六名捉來。査問其作挐委折。則近仗軍士吳二命金夢三所告內。以爲。今日以郞廳有病。不得摘奸各處之故。渠輩二名。因郞廳。分付。只申飭於入直各所與協陽門外圍排處而已。初無喧聒作挐之事云。而平問之下。終不直招之狀。萬萬痛惡。近仗軍士吳二命金夢三。令攸司各別嚴繩。分兵曹入直郞廳不能檢飭之失。在所難免。從重推考。何如。傳曰。今番則姑爲嚴飭放送。大抵郞官之稱以身病。替令軍士。摘奸軍校直所。巡視差備近處。可謂前所未聞之事。不特此也。果有病故。他郞替直。猶之。可也。焉敢若是偃便。當該分兵曹郞廳。爲先汰去。令該府。從重勘處。堂上罷職。
정조 5년
工曹判書李命植疏曰。伏以。臣於昨日。伏奉弘文提學除旨。此實臣千萬不近似之任。政曹照擬。已失遴選之義。恩點誤加。不幾屑越之歸耶。念臣自少荒嬉。心根鈍滯。半生尋摘。旣乏鉛槧之工。隨衆應擧。粗學公車之業。旋因僥倖一第。竝與功令而廢抛。又自十餘年來。疾病益痼。世念益灰。身同上箔之蠶。塵生束閣之書。舊學忘失。頑然成沒字之碑。雖尋常書牘之間。非費屢日思索。則輒患其筆頭乾矣。顧此詞垣之職。是何等嵬望。何等重任也。使在臣少壯而劬學。猶不足以稱當。況今年衰筆退。有不可擬議其萬一者耶。噫。生値右文之世。親見聲明之化。廁名於淸華之選。躡武於翰墨之司。鋪張晠休。賁飾皇猷。此豈非操觚之士至願大榮。而臣則不才不文。無一分承當之望。眞所謂以寵爲驚。以恩爲疚者。吁。亦悲矣。猿狙而施周公之衣則病。爰居而致鍾鼓之響則死。豈獨之二物爲然哉。非分之懼。不稱之愧。幾何不至於病且死也。臣寒門素進。孤立冥行。蒙被不世之眷。前後踐歷。莫非造化生成之渥。感激銘鏤。凡於差除。惟知夷險不擇。趨走爲恭。而獨於此。微諒有在。尺守難改。召牌之下。未免違傲。伏惟聖慈。特軫曲遂之恩。亟賜鐫改之命。以重官方。以安私分焉。臣無任屛營祈懇之至。答曰。省疏具悉。卿其勿辭行公。
정조 5년
副提學沈念祖疏曰。伏以。臣昨違政牌。祗俟處分。伏奉恩旨。以臣爲弘文館副提學。繼又有館錄擧行之命。臣於是。驚惶隕越。不知聖明。何爲而復侈誤恩至此也。臣才學無當。瘡疣迭出。忝閣職則事務多曠。冒銓地則注擬必乖。無事非做錯。無日不俟勘。獨賴我殿下如父詔子。隨處曲庇。得至于今。幸免大戾。則臣之所期望者。惟在於粗效殫竭之力。少遂報答之誠而已。今玆新命。乃在於夢想之外。臣安得不五內失守。罔所措也。論思之長。地望之峻。自是前輩辭巽例語。則臣雖不覼縷。而半世之中。世所稱淸官極選。踐歷無遺。殆近日朝著之所罕有。如臣之菲姿眇福。顧何以堪之。矧又館錄一事。卽小臣不敢冒進之節拍也。瀛洲之選。去取㝡嚴。黼黻之資。廊廟之需。蓋莫不權輿於是。則苟非標望之足以彈壓。藻鑑之足以辨別。其何能盡揀擇之方。而超是非之場乎。臣不必遠引本末。雖以數昨日事言之。儱侗憒憒。全不省政規。似此才識。亦安得進退群彦。權衡抄選也哉。適當講義之科次。連下促命。欲進則恐僨重事。欲退則又復虧分。而情窮勢蹙。不得不違傲。達宵兢惶。玆於荐召之下。敢入數行之文字。伏乞聖明。俯燭實狀。卽賜遞改。俾免公私之狼狽。千萬幸甚。臣無任屛營祈懇之至。答曰。省疏具悉。爾其勿辭察職。
정조 5년
副摠管趙時俊疏曰。伏以。臣罪重不職。罰止薄斟。杜門蹙伏。含恩訟愆。殆將半年于玆矣。不意滌蕩之恩。旣出格外。甄復之除。迺在不日。臣誠驚惶感激。不知所以自惜也。噫。如臣駑劣。猥荷鴻私。十朔居藩。一事蔑效。區區所自勉者。惟是謹守法度。無陷罪戾。而祗緣爲人本懦弱。處事不能剛果。初雖不許。而末乃有知。則不善察飭者。臣之罪也。未卽按聞者。亦臣之罪也。身爲道臣。乃與諸守令同登繡啓。致煩淑問。上負簡畀之恩。下辱按察之名。尙今追思。惶愧滿心。伊時事實。臣於爰辭。略已陳暴。今不容更事煩縷。重犯瀆擾。第臣自悼者有之。糶糴分留。法意甚重。前後飭敎。不啻申嚴。則苟或不有朝令。甘犯私分。其爲罪。不但止於違越法禁而已。臣常以是戒之。臣之未到前牟還之加分者。不敢私自區處。一竝添作元還。豈料秋糴未勘。繡按先發。有違素心。反陷重科。此臣所以撫躬慙痛。寧欲無言者也。臣於逖違之餘。獲廁近扈之職。竭蹶之趨。宜不俟駕。兢惶之私。無以進身。玆敢冒控文字。仰暴危懇。伏乞聖慈。俯賜鑑諒。亟命鐫削。以安私義。以嚴公憲。千萬幸其。臣無任屛營祈懇之至。答曰。省疏具悉。卿其勿辭行公。
정조 5년
辛丑六月初六日辰時。上御涵仁亭。左副承旨入侍時。左副承旨徐有防。假注書趙衍德。編修官張顯慶。記事官文采五。以次進伏訖。上曰。檢校直閣入來與否知入。賤臣承命出。回奏曰。姑未入來云矣。上曰。副提學牌去來。知入。顯慶承命出。回奏曰。姑無消息云矣。有防曰。副提學入來。然後可以會圈矣。上曰。催促。可也。有防曰。藥房提調方煎置湯劑。而欲爲入稟矣。上曰。症勢比昨差勝。當諒其便否。然後可以進御。待下敎進之。可也。上曰。金載瓚修正冊子入呈後。卽爲入稟。仍命退。承史以次退出。
정조 5년
辛丑六月初六日午時。上御涵仁亭。左副承旨入侍時。左副承旨徐有防。假注書趙衍德。編修官張顯慶。記事官文采五。以次進伏訖。上曰。副提學承牌乎。有防曰。牌不進矣。上曰。牌不進傳旨。更以只推書出。與弘文提學竝爲牌招事。分付。賤臣承命出傳。上曰。今牌當入來乎。有防曰。當其會圈。則雖行公之人。例爲違牌。似難期必承召命矣。上曰。牌去來更爲催促。玉堂諸員竝爲來會與否。知入。賤臣承命出。回奏曰。玉堂待副學肅謝。出令會圈。然後始乃齊會。故姑未來會。兩提學牌。尙無消息云矣。命書傳敎曰。重臣處義。極涉無義。疏末所引。尤甚過當。臺臣云云。不過只論本事。予亦早慮重臣之有此說。果有筵敎。而臺臣所對。勝於停啓。豈筵席語祕。未之承聞而然乎。飭敎多日。尙不出肅。揆以分義。寧不寒心。右參贊李衍祥。從重推考。卽爲牌招。申飭行公。上曰。提調持湯劑入侍。出榻敎提調鄭民始。醫官吳道炯進伏。民始曰。夜間聖體。若何。上曰。比昨差勝矣。民始曰。六和湯五貼。今已畢進。入診宜矣。上命道炯診候。道炯曰。脈候調和。極爲欣幸矣。上進御湯劑訖。命書榻敎曰。加味六和湯。自明日停止。命退。諸臣以次退出。
정조 5년
辛丑六月初六日酉時。上御涵仁亭。承旨與試官閣臣同爲入侍時。左副承旨徐有防。副提學沈念祖。檢校直閣鄭志儉。假注書趙衍德。編修官張顯慶。記事官文采五。以次進伏訖。上曰。堂錄會圈。何以尙不爲之乎。念祖曰。朴天行李謙彬。今將入來云。而尹尙東方有實𧏮。未能入來矣。上曰。有區處然後可以擧行矣。仍命書傳敎曰。修撰尹尙東。聞有實𧏮云。許遞。上曰。講栍先爲定次。然後當出榜。試官俾卽定次。可也。上曰。先朝或試以先製後講。則自上有親拈講栍之例。今於御栍。以朱墨書之。可也。志儉曰。如是則誠好矣。上曰。若畢會圈則當犯昏乎。念祖曰。似然矣。上曰。會圈後。副提學例爲呈辭乎。有防曰。然矣。上曰。金載瓚當居魁乎。志儉曰。然矣。上曰。曺允大亦善對矣。志儉曰。非但今也。日前殿講。果爲善奏矣。上曰。日熱如此。敷陳文義。可想其攻苦愈篤也。念祖曰。以此成習則可觀來效。而文士之中。亦有取尙經學者矣。上曰。此講說。入錄於閏五月朔日記。可也。上曰。館錄斯速擧行。命念祖先退。上曰。弘文提學牌去來催促。賤臣承命出。分付。上曰。右參贊之違牌。誠過當矣。俄筵下敎。已盡開釋。而又事違傲。揆以分義。益覺寒心。勿呼牌望。仍卽出牌事。分付。賤臣承命出傳。上曰。牌去來更爲催促。入來與否。亦爲知入。賤臣承命出。回奏曰。今玆承牌入來云矣。上曰。堂錄今將爲之。都堂錄。明日仍爲設行乎。若値齋日。則有特敎然後。可以擧行。明日卽令大臣。出令會圈事。分付。賤臣承命出傳。上曰。朴天行果是來到闕外而封章乎。其上疏持入。顯慶承命捧入。上曰。雖除授玉堂。若有飭敎。則例有應參之事。何可如是封疏乎。斯速會圈事。分付。弘文提學違牌。亦勿呼望事。分付。賤臣承命出傳。上曰。玉堂會圈謄錄冊子持入。賤臣承命捧入。仍命退。諸臣以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐直。左副承旨徐有防坐。右副承旨金尙集坐。同副承旨兪恒柱坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
以來十一日輪對取稟。傳于金文淳曰。爲之。
정조 5년
金文淳。以備邊司郞廳。以領右相意啓曰。臣等以都堂會圈事。今方來會。而吏曹判書洪樂性。懸病不進。考見前例。則吏曹無單堂上獨參之規。吏曹判書洪樂性。令政院稟旨牌招。以爲備員擧行之地。何如。傳曰。允。
정조 5년
吏曹參議前望單子入之。趙時偉落點。
정조 5년
以吏曹參議趙時偉牌不進罷職傳旨。傳于金文淳曰。只推。更爲牌招。
정조 5년
兪恒柱。以兵曹言啓曰。卽接西所衛將牒報。則本所字內大松一柱顚仆云。令該所追後斫去。何如。傳曰。允。
정조 5년
又以義禁府言啓曰。分兵曹佐郞李亮載。令該府。從重勘處事。傳旨啓下矣。李亮載今方入直云。待明朝替直後。拿囚之意。敢啓。傳曰。知道。
정조 5년
辛丑六月初七日辰時。上御涵仁亭。禮房承旨入侍時。禮房承旨徐有防。假注書趙衍德。編修官張顯慶。記事官文采五。以次進伏訖。上曰。乙巳己酉年都堂錄時。吏曹雖以單堂上。曾有開坐之事。今以銓堂之不備。不得擧行云。其委折知入。賤臣承命出。回奏曰。考諸瀛錄。果無是例云矣。上曰。吏曹參議前望入之。賤臣承命捧入。以趙時偉落點。仍命書榻敎曰。趙時偉敍用。又命書榻敎曰。吏曹參議待下批牌招察任。上曰。吏議牌去來催促。賤臣承命。分付。命書榻敎曰。史官一員待命。騎馬一匹立之。上曰。趙錫晦馳往明陵奉審以來事。分付。賤臣承命。分付。命書傳敎曰。本閣無無故提學。直提學沈念祖本職許遞。上曰。原任直閣入侍。顯慶承命出。與金宇鎭進伏。上曰。抄啓文臣試講。多得通略。其爲前進。亦足可尙。宇鎭曰。臣亦聞之。不勝嘉嘆矣。上曰。近日檢校直閣連日仕進。多有修擧。非但勤勞可貴。着念予實嘉乃矣。宇鎭曰。其人本自勤實。故如是擧行矣。上曰。吏議牌去來催促。賤臣承命出。回奏曰。牌不進云矣。命書傳敎曰。如是違牌。事體未安。堂錄開坐。備員時急。只推。更卽牌招。違牌傳旨。更勿捧入。上曰。此傳敎出去頒布。承牌則先參座後肅拜事。分付。賤臣承命出。回奏曰。政院不呼牌望。故方懸牌直房。姑未入來云矣。上曰。以吏議焉可懸牌乎。無得如是之意。分付。可也。仍命退。諸臣以次退出。
정조 5년
辛丑六月初七日申時。上御涵仁亭。左副承旨入侍時。左副承旨徐有防。假注書趙衍德。編修官張顯慶。記事官文采五。以次進伏訖。上曰。政官牌招。當日爲之事。分付。賤臣承命出傳。上曰。吏曹堂上尙在闕中與否。知入。賤臣承命出。回奏曰。參判會圈後。卽爲出去。參議留在兵曹云矣。上曰。玉堂臺諫有闕。知入。顯慶承命出。回奏曰。只有副應敎。修撰二窠云矣。上曰。玉堂兩司在外人。承旨出去。詳問以稟。可也。仍命退。承史以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐。左副承旨徐有防坐直。右副承旨金尙集坐。同副承旨兪恒柱坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于金文淳曰。右承旨入侍。
정조 5년
傳于兪恒柱曰。左副承旨入侍。
정조 5년
金文淳啓曰。左副承旨徐有防。今日不爲仕進。卽爲牌招。何如。傳曰。允。
정조 5년
司直金鍾秀疏曰。伏以。臣於病伏中。伏奉本月初一日承政院成貼有旨。以閣務多委。貶坐當前。令臣斯速上來。至於雖有難捨之情私。暫來旋去。不以爲咎之敎。有以仰必欲其來之聖意。臣蹶然驚起。感淚先零。直欲卽日登途。而素患癖積。又挾伏暑。中痁下瀉。頭腹俱痛。委頓呻楚。欲起還仆。且臣母病。自前月中。又添寒熱宿症。眠食減阻。神氣懍綴。臣以孑然單身。力疾扶將。離側無路。方命孤恩。臣罪萬死。仍伏念。歸養一事。禮律具嚴。情理甚切。本不容一日緩。而只緣誠未上格。以致淹延歲月。曠職病公。積罪如山。臣心惶愧。姑毋論已。朝體虧傷。非細故也。噫。無狀賤臣。積被造化生成之澤。式至今日。而不幸身名敗衊。情私悲切。屢上乞養之請。遂成告退之身。結草之報。期在他生。惟是犬馬之戀。竊不自勝。擬以有召則赴。時時覲光。爲究竟法。雖其每當修門之重入。不免曲木之頻驚。而尙冀一息未泯。此事不廢。又不幸而疾病乘之矣。蓋臣四十年心腹積聚之證。洊傷於瘴癘喪威。往往塊癖衡亘。腥痰湧壅。則呼吸不續。頃刻垂盡。蓋不復有生人貌樣矣。有時瞻天之計。亦力不從心如此。此亦臣窮命也。伏枕嗚泣。生不如死。玆敢畢暴肝血。附申縣道。伏乞天地父母。亟命遞臣閣職。許臣歸養。使重務無曠。聖化有光。仍勘臣逋慢之罪。以礪群工。實公私之幸也。臣無任瞻天望聖涕泣祈懇之至。答曰。省疏具悉。一時之症。扶接元氣。則可無他憂。卿其勿辭。俟少間及期上來擧行。
정조 5년
辛丑六月初八日申時。上御涵仁亭。二提學入侍時。二提學兪彦鎬。左承旨徐有防。假注書趙興鎭。編修官張顯慶。記事官文采五。以次進伏訖。上曰。卿其間多經滄桑矣。彦鎬曰。人孰不涵宥於聖恩。而至如小臣。則頂踵毛髮。莫非殿下生成之澤。臣雖頑如木石。感入骨髓。死不知所矣。上曰。何必多言。惟予在耳。豈使卿至於顚沛之境耶。彦鎬曰。人臣事君之道。不過勿欺二字。而欺字非獨謂欺瞞君父也。言實不孚則此亦欺也。臣之負犯。自歸於欺心之科。實無所達矣。上曰。其時事。更何必提說耶。以其時相親之人。論於今日。則一世之人。孰無相親者乎。予旣俯燭卿之心事。更勿多言。彦鎬曰。聖敎至此。不勝感泣之極矣。上曰。本閣雖無一提學。有褒貶擧行之例乎。彦鎬曰。本閣則無前例。而以他司見之。則無一堂上則不得行之云矣。上曰。然則丙申以後。連爲擧行。前例相考以入。可也。命有防書一提學疏批。又命書傳敎曰。重臣疏批旣下。又有俟少間使之上來之命。揆以分義。不可一味言病。奎章閣提學金鍾秀催促上來。閣會及期擧行。又命書傳敎曰。各司開坐。雖不爲之。取才不可踰時。因特敎擧行。無所不可。今番都政。京外武取才。依例擧行。禁軍騎士取才。一體如期設行。俾無等待之弊。書訖。命退。諸臣以次退出。
정조 5년
行都承旨嚴璹坐。行左承旨金文淳坐直。行右承旨李敬養坐。左副承旨徐有防坐。右副承旨金尙集坐。同副承旨兪恒柱坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
兪恒柱啓曰。明日次對。兩司無進參之員。除在外呈辭受由傳旨未下外。未肅拜呈告人員。竝待開門牌招。以爲入侍之地。何如。傳曰。允。
정조 5년
傳于金文淳曰。右承旨。左副承旨入侍。
정조 5년
以檢校直閣望筒。傳于金尙集曰。除本司等事。一依前檢校例爲之。已有前此定式。此後照此遵行事。言于內閣。
정조 5년
傳于徐有防曰。右副承旨與下直守令入侍。
정조 5년
徐有防。以奎章閣言啓曰。明日抄啓文臣應製人員中。直閣徐鼎修受由。前佐郞李顯默親病危重。權知承文院副正字吳泰賢有頉。俱不得製進。而單子中懸頉以入之意。敢啓。傳曰。知道。
정조 5년
直提學前望單子入之。鄭志儉落點。
정조 5년
以黃海監司禜祭設行後雨澤狀啓。傳于金文淳曰。京中日氣。數日以來。頗有因此快晴之望。卿營下雨澤。今果稍止乎。禜祭十分虔誠設行乎。目下陰晴形止。此有旨祗受後。卽爲具有狀聞事。回諭。以箕伯狀啓觀之。今番霖雨。西路爲最甚。本道果無人物之墊沒家舍之漂流者乎。列邑形止。一一遍問。亦卽登聞事。一體回諭。
정조 5년
以平安監司禜祭設行狀啓。傳于金文淳曰。卿其各別虔誠祈晴。而京中數日日氣。不無因此快霽之望。本道陰晴形止。隨卽狀聞事。回諭列邑。水災淺深。人物致傷與否。一一詳探。隨卽登聞事。一體回諭。
정조 5년
以京畿監司奎章閣提學金鍾秀病重不得上來事狀啓。傳于金文淳曰。卿其調理。俟少間上來行公事。自本閣卽爲回諭。
정조 5년
傳于金文淳曰。朝者傳敎之後。仰慰之道。不容暫遲。而今已下鑰。尙無動靜。豈其不卽分付而然乎。京畿監司處。各別申飭。參奉洪守榮。使之必於待開門肅謝。仍卽承候。
정조 5년
以京畿監司長湍等官殺獄罪人高之方等究覈狀啓。傳于兪恒柱曰。此獄肯綮。卿在秋官。業已稔知飫聞之矣。大抵主推官。無論平問訊問。若能十分出意見詳査。則成命之下。淹及半年。訖無得實之事乎。坡州一殺獄亦然。前倅幾獲端緖。而新倅下去之後。亦無具格成案之報。此等邑宰。更觀前頭。不可無別樣勘繩。卿以此意。各別嚴飭。待用刑時除尋常使之惕念擧行之意。一體分付事。回諭。
정조 5년
以全羅監司稅船不飭事有旨祗受狀啓。傳于徐有防曰。近因稅船事。連下飭喩。蓋出於求備之意。卿之奉法不撓。已自近密。稔知久矣。固知卿束濕之無難。而今番本道事。適値事會。未免一場紛紜。此後益加嚴飭。大抵船穀臭載諸道之中。本道爲甚。本道中右沿又爲甚。此必有委折。惟其講究蘇革之方。莫若熟究。詳度後決之之爲可。無論今年明年。如得好策。小則自決之。大則具由馳聞事。回諭。
정조 5년
以咸鏡監司啓本罪人尹彝復物故事。傳于兪恒柱曰。徒流案蕩滌。
정조 5년
兪恒柱。以義禁府言啓曰。分兵曹佐郞李亮載替直後。今方待命拿囚之意。敢啓。傳曰。知道。
정조 5년
又以義禁府言啓曰。海南前縣監金敍九拿囚之意。敢啓。傳曰。待明朝捧供以聞。
정조 5년
又以義禁府言啓曰。靈巖前郡守黃泰彦。舒川前郡守權熻等拿囚之意。敢啓。傳曰。知道。
정조 5년
領中樞金尙喆箚曰。伏以。卽伏見傳敎下者。以臣所帶諸衙門貶坐。有限前設行之飭諭。在臣分義道理。固當奉行之不暇。而第臣必遞之義。已悉於前箚。畢竟竢譴之意。亦陳於向筵。此豈但目下疾病之難强而已哉。誠以緊務之一向虛帶。有關廉恥故也。今若怵迫嚴命。弁髦素戒。則臣雖衰昏。寧有是哉。如未得曲遂微諒。惟有遄被重譴。玆不得不短箚申籲。伏乞聖明。亟降臣方命之罪。使國體無虧。私分獲安焉。取進止。答曰。省箚具悉卿懇。予則冀卿勉行。卿則期予强副。上下相持。徒致不相孚之歎。續見卿箚本。實不知何以爲批之爲可。且卿以元老。習知國朝典故。前此大臣之年至。而引年請休者。曷嘗於未准請之前。與兼館諸司而竝屬必言遞之科云耶。無是則卿之近者控勢。得無幾於無稽之擧耶。反復參倚。萬萬無體諒之理。藉令卿日上十箚。予所擬待之語。惟是一靳字。卿須亟回前見。無使公務。因卿或曠也。卿其諒此諒此。仍傳曰。此批答遣史官。傳諭于領府事。
정조 5년
奉朝賀金致仁箚曰。伏以。臣於橫逆之來。不敢泯默。冒上箚本。仰請嚴査。及伏見御史書啓下者。其於臣箚一二所陳。不翅相左。臣實訝惑。繼以悚恧。始李益恢之沮戲臣家營葬也。緩頰許用之說。自渠先發。見斥於臣。而渠則謂臣先誘。此臣所以辯其反說無據之情狀耳。繡啓中換用云云。非但臣箚之所不言。語脈事件。本自不襯。而今乃捨置箚中反說之辯。拈出題外換用之語。引彼合此。沕淪爲說。謂以臣家之先發。而歸之於矛盾之科者。抑何故也。往年置標事。臣嘗累見其地。元無他標髣髴之痕。只是他人收稅之田。故買取作標。此實本洞上下四隣遠近所共覩所共知。而至于今無一人分先後爲言者。則所謂徐漢之招。臣不知其何據。而苟使其地。果爲宗臣之先標。則便是宗臣之地。宗臣在時。豈反有田婢相換之請乎。事雖微細。言則上聞。臣若知其有彼此先後之別。則臣雖無狀。其忍自揜而欺君乎。丙戌呈訴云者。事在久遠。未能細記。而臣曾有一番告官之事。渠似因此追呈。然發軍塡壙等語。白地架鑿。有若營邑畏臣權勢。法外承奉者然。吁。亦怕矣。其他所供。言言無非誣罔。而臣何隨事呶呶。與之較辨也哉。至於今番禁葬一款。㝡爲渠援證之案。而臣於當初。不過一諭。奴屬往告其家。追聞其擧措之駭悖。飭勿干涉之實狀。臣已備陳於前箚矣。繡啓旣曰。果如箚辭。終又結之以飭囑奴客。使之禁葬。不惟不當。誠有所失。噫嘻。何言之易也。顧以區區謹畏之心。雖如蛇川之在法必勝者。猶不欲與渠相較。捨之如遺。況其拒逆官令。勒葬乃已之時。尙可爲齟齬禁止之計乎。此等事理。宜在片言可折。而繡啓勘斷。有如斯者。人見不同。無怪其參差。而豈亦致疑於彼供之粧撰。未之恢聽而反思耶。雖然誠如其言。臣之初不直陳。罪在欺慢。難逭邦憲。伏乞聖明。俯加照察。亟命攸司。重勘臣罪。以爲爲人臣告君不以實之戒焉。噫。彼家山訟。何干於臣。而白首垂死之年。公然爲人攙引。誣捏之言。無所不至。王人按覈。而亦無由悉暴情實。一箚再箚。荐瀆宸嚴。惶恐慙痛。死罪死罪。取進止。答曰。省箚具悉卿懇。訟人侵詆。專事架鑿。無情之狀。奚待按査而知之。然猶是送御史。另行閱實者。卽亦因卿箚徇卿懇也。到今事不但已就究竟。無累於卿。卿之奉法守公。予於是益有所歎。尙曰若繡啓中數段云云。易言之失。御史固有之。卿胡深自咎引也。訟人准初所勘。擬又重繩。卿須安心勿辭也。此批答遣史官。傳諭于金奉朝賀。
정조 5년
吏曹參議趙時偉疏曰。伏以。臣迷鈍之姿。全沒知識。敡歷之職。已踰涯分。況又兄弟之受恩罔極。親黨之通籍太多。素門眇福。滿盈爲懼。要津顯塗。意想不到。惟是夷險燥濕。筋力奔走。爲一分自效之圖。前後官職。有除輒膺。昨今年來。猥廁夙夜之任。獲近日月之光。前席周旋。醜拙畢露。淵鑑所照。姸媸莫逃。天地至大。每加含容。父母過慈。得備使令。臣常愧懼。不寒而栗。迺於日昨病伏之中。恩敍特降。以臣爲吏曹參議。臣聞命驚惶。直欲循墻。而堂圈在卽。事會適迫。再違召牌。飭敎甚嚴。且値齋日。疏籲末由。分義是懼。逃遁不得。備數參坐。退歸循省。去就顚錯。廉隅放倒。慙恧之懷。歷日靡定。夫天官參佐。此何等職也。地望淸峻。旣無長亞之別。通塞可否。尤係三銓之責。況難平者世路。不齊者物情。銓衡之地。苟非其人。朝廷百事。誰其平之。誰能齊之。尙矣古昔。猶易論。近者人才。雖曰眇然。必也拔一代之尤。厭一世之望。始可以授此職稱此任。而若臣之謏寡憒裂。空空蔑一能。不惟臣自知者明。自在雷肆。事殿下幾年。殿下何嘗擬議臣於銓選之地。而臣之妄想。亦何嘗及此哉。噫。臣釋褐纔踰十年。陞資甫及一朞。諫長之除。國子之通。兜攬殆徧。名器有辱。今又以萬不近之職名。忽加之百無取之賤姿。下之擧擬。大拂人望。上之差除。少不難愼。小器已溢。弱馬易躓。微臣過福之災。雖無足恤。淸朝可笑之事。孰甚於此。臣雖至愚極劣。不肖無狀。區區所自勉。祇是誠實二字耳。揣分度己。苟可堪承。應文例讓。豈其本心。不稱之實。非飭言辭。必辭之情。出於肝血。副急暫出。未效虞旌之守。仍因冒據。益慙齊竽之濫。玆敢冒入文字。仰干崇嚴。刊正之擧。方俟公議之來。而體諒之恩。何待臣辭之畢。伏乞聖慈。察臣由中之懇。將臣新授銓職。亟行鐫改。以重公器。以全微諒。千萬幸甚。臣無任屛營祈懇之至。答曰。省疏具悉。爾其勿辭。從速察職。
정조 5년
辛丑六月初九日辰時。上御涵仁亭。右承旨。左副承旨入侍時。右承旨李敬養。左副承旨徐有防。假注書趙興鎭。編修官張顯慶。記事官文采五。以次進伏。上命書傳敎曰。觀此箕伯狀啓。潦水無前。墊沒此多。言念民情。恫若在己。惟其結搆奠接之方。想有該方伯之措劃。而在朝家軫恤之道。不可無別船顧助撫摩之擧。所請恤典。奚待回啓。依狀請施行。而元恤典外。會付某樣穀中。被水災民人等處。量宜賙給。仍令道臣召集父老。慰諭此意。仍又頒給穀物於民人後狀聞事。自備局卽爲措辭。三懸鈴行會。又命書傳敎曰。每年內氷庫藍染氷丁。易致虛實相蒙之弊。近年不用氷牌。連以標紙擧行者此也。然而以標紙擧行。則歸於別判下之科。此亦名實不符。此後各殿掌務中官。較量當年應入氷丁數爻。每年五月晦日。以先啓手本。呈政院。政院粘尾啓下後。下本曹。則本曹將此知委該庫。使之只依此數進排事。定式施行。雖以水紬一事言之。例下之物。殆作別用。每年必有標紙擧行者。亦甚無謂。以此之故。或多或少。間又爲弊。自今年爲始。本曹每年六月初。直爲進排。而數爻則校五六歲之中。指一定數。登筵時稟定後。必倣此遵行。以禮曹惠慶宮誕賀節目。命書傳敎曰。躬進致詞。一依慈殿誕賀例用之。儀節已有上號陳賀時定式者。該曹照此參酌磨鍊。內外命婦朝賀及百官陳賀習儀。竝依近例權停事。分付。命書傳敎曰。奉朝賀奉祀孫調用之命。不但出於仰慰慈心。俯軫主家而已。誠欲使慈宮親屬。有入承起居之人。而仍作完人也。至於洪守榮。卽奉朝賀之孫。尤無他私義之可言。除拜半載。汔無動靜。寧有如許道理。且使奉朝賀。至今在世。耿然一心。只知有國。公自公私自私。義不當言私。況引故相家事。曾於筵席。屢有云云。恨不使奉朝賀當此時也。到今守榮之出肅。卽追先祖未卒之志也。以此意各別嚴飭。永禧殿參奉洪守榮。當日謝恩。此月又是慈宮誕月也。予小子曾無一事半事之寬喩慈心。則唯玆之擧。烏可已乎。且予小子。或値此等時。雖欲獻賀飾喜。而慈敎每以奉朝賀未暴本心爲敎。奉朝賀似因丙申九月傳敎中句語。而爲不安之端。此則不然。不過就事之說。豈不知本心而然哉。觀於鄭履煥處分。而予意亦可知也。今也至于奉朝賀之孫。而以此爲嫌。可謂萬萬意外。噫。安世之不幸。可對奉朝賀慰譬。茂弘之滅親。正爲洪守榮準備。今下傳敎。實無餘蘊。今以後。奉朝賀奉祀孫。豈敢不從宦。亦豈敢不奉祠版。入處京第乎。亦以此意嚴飭。斯速承候慈宮。上曰。此傳敎分付吏曹。使之當日出肅。如或在外。則自畿營行關催促。使之上來事。分付。命敬養先退。有防曰。卽伏見義州府尹狀啓。則初三日封啓者。今朝始爲到院。撥路申飭。曾有特敎。則雖緣潦水之漲溢。日子之遲滯。誠極未安。原狀啓纔已捧入。而事體所在。不可無警。該府尹從重推考。該道臣亦難免不能檢飭之失。一體推考。何如。上曰。依爲之。出擧條上曰。二直提學及檢校直閣入侍。命書榻敎曰。奎章閣直提學檢校直閣入侍。顯慶承命出。與二直提學沈念祖。檢校直閣鄭志儉。偕入進伏。上曰。本閣貶坐。雖無一提學。有二提學替行之例乎。念祖等曰。考見前例。則奉朝賀徐命膺在箕營時。黃景源以二提學擧行矣。念祖曰。本閣直閣。在前則以堂郞定式。故書褒貶矣。今則以僚官定式之後。書其等第。似甚如何矣。上曰。此則不然。古有弘文館褒貶之例。弘文館。何嘗有檢書。領籤司券。而爲褒貶耶。推此觀之。雖應敎副提。亦皆書等第矣。以此憑照。則可以知之矣。博考前例以入。可也。上曰。今月試製。尙未擧行。是可悶也。書題書下。限明日日出。製進事。分付。念祖曰。玉堂遞職。則曾有處置之規。中間雖因多員之數遞。其法遂寢。其例則古也。至於閣臣。事體比館職有異。故夏初已有依三司玉堂例。隨品處置之敎。則原任兩待敎出六之後。宜卽處置。而該曹之尙未擧行。殊甚未安。更爲申飭。以爲擧行之地。何如。上曰。依爲之。出擧條上曰。直提學前望單子入之。命書傳敎曰。新除授直提學。待下批。自本閣牌招察任。命書傳敎曰。政官待明朝牌招開政。命退。諸臣以次退出。
정조 5년
辛丑六月初九日午時。上御涵仁亭。下直守令入侍時。泰安郡守申載文。海南縣監金處升。右副承旨金尙集。事變假注書姜彙鈺。編修官張顯慶。記事官趙錫晦。以次進伏訖。上命守令進前。載文進伏。上命奏履歷。載文奏履歷。上曰。年歲幾何。載文曰。四十八矣。上曰。何年登第。載文曰。丙子年登科矣。上曰。七事則不問。而泰安近仍數遞。便成弊邑。爾須操心爲治也。載文退出。處升進伏。上命奏履歷。處升奏履歷。上曰。海南近爲難治之邑。爾將何以爲治。處升曰。有七事。上曰。海南之弊。當在七事之外矣。處升曰。漕運甚難云。當惕念奉行矣。上曰。旣知其弊。何以則無弊。處升曰。濫載故多致破船云矣。上曰。雖不欲濫載。得船亦難則奈何。處升曰。不但有都監船。亦不無京江船矣。上曰。今玆特諭以送。若有臭載之弊。當各別論罪。爾須十分惕念也。處升退出。上曰。直提學肅拜單子。催促入之。賤臣承命出。分付。上曰。洪守榮聞在高陽地云。今日內走馬入來。問候惠慶宮事。分付京畿監司。賤臣承命出。分付。上命書傳敎曰。各衙門貶坐。近皆申飭。使各如期設行。而營門事體。與衙門自別。無故不爲。實屬可悶。此外所管諸司。多是緊務。考績大政。豈容或廢。御營廳奉常寺軍資監司譯院褒貶。必於限前設行之意。自政院卽爲言送。都提擧設行日子知入。仍命退。承史以次退出。
정조 5년
行都承旨嚴璹藥院直。左承旨李在學坐直。右承旨趙時偉坐。左副承旨沈念祖坐直。右副承旨金宇鎭坐。同副承旨鄭志儉坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
鄭志儉啓曰。卽伏見平安兵使申大謙。三和府防禦使李潤慶封進狀啓。則或初三日封啓。或初五日封啓。而昨夜始爲到院。撥路申飭。不啻申嚴。則如是遲滯。極甚未安。原狀啓今方捧入。而該兵使府使。不可無飭。竝推考警責。何如。傳曰。允。
정조 5년
傳于金宇鎭曰。諸承旨次對。同爲入侍。
정조 5년
傳于金宇鎭曰。次對詣閤。遲滯遲滯。承旨越俸十等。
정조 5년
下備忘記曰。均是戚家。均是四寸。而承候所重。又有趙時溥之所無。則昨今飭敎如許。而渠以微官。迄不謝恩。此亦紀綱所在。時溥何爲而忘私赴公。此人何爲而一味逡巡乎。至若時溥之甲乙以前出仕事。況是兄弟之間。而此則猶欠襯似。雖不提譬。大抵若知所重。該曹豈可不飭。況判堂齒爵。爲一門之長。趁不促裝入送。揆以分義。萬萬寒心。兼吏曹判書洪樂性。爲先從重推考。更下促敎。徒涉屑越。政院知悉。
정조 5년
下備忘記曰。疏批已下。今無引義之端。且於年前。取考登瀛錄及堂后日記。自萬歷以後。至于先朝。初膺是錄者。不啻幾百人。元無自錄成日作窠付銜之例焉。間有數日後差除者。其例絶無過數朔或經歲後始拜者。十之七八矣。又考肅廟朝日記。時任玉堂。欲得以新錄引遞。明有文蹟。以是予亦遵此。果有云然之飭敎。此奚但修述古事之意而已。抑亦息競止躁之一端故耳。伊後未過一二錄。政院便以飭敎。歸之弁髦。竝與定式之敎。而不使知申知之。此知申十年後。近始入院。則安知近年下本院之敎乎。不徒此事爲然。向聞知申言。院中凡事。輒多不知云。蓋僚員與下吏。元不關由故然也。若此而但於勘罷之時。獨以長僚。首當其咎。是豈朝家綜核之政乎。都承旨嚴璹。卽爲牌招察任。此後院僚。復有如前之習。當隨聞有別樣警飭。各房知悉。
정조 5년
李在學。以奎章閣言啓曰。去五月初十日二十日三十日。閏五月初十日二十日二十九日考功。因閣僚有故。不得擧行。待後日次同爲磨勘入啓之意。曾已草記。蒙允矣。今日開坐時。六次考功。同爲修正以入之意。敢啓。傳曰。允。
정조 5년
以修撰鄭淵淳初度呈辭。傳于李在學曰。年前旣引古例。新錄後時任玉堂。無得一時竝欲圖遞。不但已有飭敎。至於辭單。尤與辭疏有異。是政院使之勒遞也。此等微事。成命未幾。視若蔑如。然則他事奚言。當該捧納承旨從重推考。在院不言承旨。竝推考。此呈辭勿施。
정조 5년
傳于沈念祖曰。承旨詣閤遲滯。當該院吏。令攸司科治。
정조 5년
承旨前望單子入之。李在學沈念祖鄭志儉趙時偉金宇鎭落點。
정조 5년
沈念祖啓曰。入侍命下之後。司謁誤傳。當該司謁。不可無警。而本院請推之外。無他可施之罰。何以爲之。敢稟。傳曰。掖隷之罪。令司謁科治。
정조 5년
以掌令申致權。持平嚴思憲李運彬。正言沈基泰牌不進罷職傳旨。傳于沈念祖曰。只推。
정조 5년
李在學啓曰。吏曹判書洪樂性。參判金夏材。參議趙時偉牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。參議只推。一體牌招。
정조 5년
李在學。以成均館草記啓曰。學製限內當爲設行。而兼東學敎授洪明浩。兼西學敎授朴天衡。方帶實錄郞廳。不得設行。令本院稟旨變通事。允下矣。合有變通之道。何以爲之。敢稟。傳曰。許遞。今日政差出。
정조 5년
吏曹口傳政事。以李象鼎爲長寧殿參奉。
정조 5년
沈念祖。以成均館官員。以大司成意啓曰。四學學製。分四等設行。而若有過限之事。則當等季朔旬間。以限內不得爲之之意。自本館草記事。曾已定式矣。兼東學敎授洪明浩。方帶實錄廳郞廳。兼西學敎授朴天衡。以實錄廳校正郞廳。史局無暇。當等學製。俱不得設行云。令政院稟旨擧行。何如。傳曰。允。
정조 5년
傳于李在學曰。抄啓文臣。勿論參上參下。實職軍銜。一依史局例。褒貶勿參事定式。仍卽知委。竝令知悉。
정조 5년
傳于沈念祖曰。左承旨。右承旨入侍。
정조 5년
以修撰望筒。傳于李在學曰。朝者下敎。特言其舊錄時任人之一時竝遞爲不可也。且政院之不有飭敎。辭單循例捧入。亦涉駭異之故。又有云然之敎矣。新錄之後。勿以舊錄擬入。實莫曉其故也。除非未修史四翰林。在外任兩守令。尙有可擬之人。此望筒勿施。更爲擬入。
정조 5년
有政。吏批。判書洪樂性牌不進。參判金夏材進。參議未差。左承旨李在學進。吏批啓曰。判書洪樂性牌招不進。參議未差。小臣獨政未安。何以爲之。敢稟。傳曰。仍爲之。以李敬玉爲大司諫。李養鼎爲兵曹參知。李晉圭爲分兵曹參知。金履中爲戶曹佐郞。宋銓爲分兵曹佐郞。兪漢緯爲連山縣監。李謙彬爲兼東學敎授。徐有成爲兼南學敎授。李鼎運爲兼西學敎授。趙時俊爲同義禁。再政。以趙城鎭爲修撰。
정조 5년
兵批。判書李性源進。參判鄭一祥入直進。參議李養鼎病。參知金尙集病。左副承旨沈念祖進。以李柱華吳載重金光運爲五衛將。宋世聃爲舒川萬戶。副司直鄭昌順。副司果尹尙東。
정조 5년
禁府照目。承傳色中官劉仁默。矣身爲中官。咫尺出入之際。不能敬謹之狀。極爲可駭。以此照律罪。杖八十受贖。奪告身三等私罪。奉敎付過放送爲良如敎。又啓目。靈巖前郡守黃泰彦原情云云。問目內辭緣。泛稱遲晩。刑推得情。何如。判付啓。除刑推議處爲良如敎。又啓曰。分兵曹佐郞李亮載原情云云。傳旨內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處。何如。判付啓。分揀放送爲良如敎。又啓曰。舒川前郡守權熻原情云云。問目內辭緣。泛稱遲晩。所當請刑是白乎矣。曾經都摠都事勿爲請刑。旣有先朝受敎。議處。何如。判付啓。此囚素知其勤幹兺除良。今番所犯。亦與不用意護送有間是隱。乃船隻臭載。非止一次是遣。終始推諉。有關紀綱是如乎。以是之故。見任旣被狀罷。更加勘律。或涉過當。付過放送爲良如敎。
정조 5년
傳于沈念祖曰。時囚罪人中金德鋧金長壽。分揀放送。
정조 5년
行都承旨嚴璹疏曰。伏以。臣昏聵儱侗。實不堪於見職。而祗爲所重之在於藥院直宿。殫竭奔走。居然六旬于玆矣。迺者因修撰鄭淵淳呈辭捧入。旣承重推之嚴命。繼而僚員五人。一時竝被特罷之威譴。臣於是。誠不勝萬萬惶恧之至。臣連在藥院。凡院中之事。雖無所與聞。而至於諸臣之呈告。以臣身在闕中之故。必須往復於臣而進退之。今此儒臣之單。臣未審近年飭敎之至嚴。許其捧納。矇然之罪。實由於臣。而反使諸僚。替受其罪。臣雖庸下。亦有廉愧。何敢徒恃聖恩之曲庇。揚揚冒居於職次乎。玆敢援據實狀。冒昧陳懇。伏乞聖慈。俯賜鑑諒。亟許鐫削臣職名。仍治臣溺職之罪。以肅朝綱。以安私分。不勝幸甚。臣無任屛營祈懇之至。答曰。省疏具悉。往復不若不往復。使卿不知復舊事之敎故也。勿辭行公。
정조 5년
兵曹正郞李益運疏曰。伏以。臣歷淺才疎。不足備數於百執事之列。而猥蒙聖上特簡之恩。忽承仁川按査之命。畢竟僨誤。臣固自料。大臣再箚出。而臣之不職之罪果著矣。就觀大臣箚辭。有若臣架鑿抉摘者然。臣不勝瞿然慙恧之至。第念按査之體。以彼此文跡及各人對辨之言。以爲憑信。則臣何當有所愛惡。而做出題外無實之語哉。大臣所以以臣書啓。謂之囫圇爲說者有三。山地換用。置標主客。丙戌相訟之由也。換用之說。則當其盤問之際。大臣家門客金貞漢。再度納供。皆以謂渠果先言於李益恢。非益恢先以此送言於大臣家。臣啓中貞漢先發云者。非臣所創說也。始也紹介於兩間者貞漢也。末乃納供於訟庭者貞漢也。臣豈逆料其謊說。而置諸勿論之科哉。置標先後之分。則卽本村民徐千伊之所供。而千伊亦非別人也。與益恢對訟之人。則其所納招中。宗臣爲主。大臣爲客者。似是公言。故臣果信之不疑。至於丙戌相訟事。則大臣初箚。有新溪生時無一言。及於置塚之言。臣以箚辭爲信。發問益恢。詰其誣罔。則益恢袖納其時對訟文券。故臣一一披閱。則明是巡營所題。而印窠宛然矣。其狀中有曰。自本府依營關發軍塡壙。實狀若不如此。渠安敢以營關等說。反訴於營門乎。臣之謄諸啓本者。只言其事狀而已。參覈傍視。諸供昭然。則臣豈有一毫低昂於其間哉。然大僚之箚。若是章皇。無乃鄕曲雖氓。愚迷顚錯。問東答西而然耶。不然。臣識昏聽謬。不能事事之致。一則臣罪。二則臣罪。頃於復命之日。有日後賓對入侍之敎。而到今區區私義。有不敢抗顔冒進者。趨詣闕下。略控短章。仰瀆宸嚴。伏乞聖明。亟治臣罪。以爲奉使失實者之戒焉。臣無任屛營祈懇之至。答曰。省疏具悉。爾其勿辭入侍。
정조 5년
辛丑六月初十日午時。上御涵仁亭。右承旨。左承旨入侍時。左承旨李在學。右承旨趙時偉。假注書趙衍德。編修官張顯慶。記事官文采五。以次進伏訖。上曰。都承旨今已出牌乎。在學曰。臣在政廳故未及知之矣。上曰。李象鼎是故相臣李昌誼之姪子乎。在學曰。然矣。上曰。李英秀與兵判爲幾寸乎。在學曰。爲七寸親矣。上曰。黃仁燾是誰也。在學曰。臣亦未知矣。上曰。趙時溥今在何處乎。在學曰。今已作故矣。上曰。豊原有嫡長孫乎。時偉曰。方有趙完鎭趙應鎭從兄弟矣。上曰。洪守榮今已除職。事無異同。其中年至者。除其一名。以參問候之班。極甚爲宜。分付該曹。待窠差出。可也。命書榻敎曰。永禧殿參奉洪守榮入侍。顯慶召守榮進伏。上曰。久而見汝矣。慈宮問候。見今爲急。爾退閤外。待下敎入來。可也。守榮先退。上曰。玉堂臺諫。闕各一窠乎。在學曰。然矣。上曰。玉堂以新錄差出乎。在學曰。皆以舊錄擬望云矣。上曰。似不必如是矣。仍命退。承史以次退出。
정조 5년
辛丑六月初十日午時。上御涵仁亭。右副承旨。同副承旨同爲入侍時。右副承旨金宇鎭。同副承旨鄭志儉。假注書趙衍德。編修官張顯慶。記事官文采五。以次進伏訖。上曰。昨今傳敎軸持入。顯慶承命出捧入。命宇鎭讀奏訖。上曰。傳敎中云云故相家。承旨知之乎。宇鎭曰。未能知矣。上曰。此指故相李頤命也。今此洪守榮之除拜初仕善爲矣。且有豊陵子孫錄用之敎。承旨聞之乎。宇鎭曰。臣果得聞矣。上曰。此家在予爲四寸親。而近來候班。初無一人進參者。事未成說。故有所下敎矣。宇鎭曰。聖敎誠然矣。上曰。關西水災。聞甚可悶矣。宇鎭曰。大同門外民家。雖値漂沒。人命不致墊沒。是可幸矣。上曰。數日以來。日氣稍晴。甚爲幸矣。志儉曰。然矣。上曰。近聞完伯。以屢下飭敎。用心太過云。故昨日傳敎。果下寬恕之敎。其於待罪狀啓。以勿待罪下諭。可也。上曰。領府事箚子批答。果何如云耶。予則以爲所辭過矣。宇鎭曰。昨承恩批。今奉下敎。尤不承惶感。而在前故相臣南九萬。曾有辭避之疏矣。雖不得三字銜。區區一念。切欲遞免。故有是呈箚矣。上曰。予不當亟許所請矣。宇鎭讀至漢城府草記。上曰。新溪君家掘移事。果已發關。李益恢之罪狀。亦令勘律乎。卽問該府以來。賤臣承命出回奏曰。擧條尙此未下。故姑未發關云矣。上曰。弘文館貶坐。考諸典禮。則大提學主管。提學副提學次之。應敎以下。皆不考績云。豈以名官而置之乎。志儉曰。聖敎然矣。上曰。洪仁浩之所製。果善作矣。志儉曰。然矣。上曰。若無吏判。則不得爲通淸乎。宇鎭曰。然矣。上曰。然則有難從近通淸矣。宇鎭曰。然矣。命書傳敎曰。昨日洪守榮申飭謝恩傳敎。還入。丁酉九月。以丙申九月改書出。命退。諸臣以次退出。
정조 5년
行都承旨嚴璹藥院進。行左承旨金文淳坐。行右承旨李敬養坐。左副承旨徐有防坐直。右副承旨李在學坐。同副承旨金尙集坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
藥房都提調鄭弘淳。提調鄭民始。右副承旨李在學啓曰。庚炎轉甚。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區伏慮。敢來問安。竝此仰稟。答曰。知道。各殿氣候一樣矣。
정조 5년
金文淳。以內醫院官員。以都提調提調意啓曰。今日問安。副提調嚴璹不爲入來。卽爲牌招。何如。傳曰。允。
정조 5년
以內醫院副提調嚴璹牌不進推考傳旨。傳于徐有防曰。更爲牌招。
정조 5년
傳于金文淳曰。左承旨入侍。
정조 5년
徐有防。以禮曹言啓曰。來七月初六日宗廟秋享大祭親行時。省牲省器之節。依例親臨磨鍊擧行乎。敢稟。傳曰。謹當躬行矣。
정조 5년
下備忘于徐有防曰。二直提學批下。自本閣卽爲牌招察任。
정조 5년
承旨前望單子入之。金文淳李敬養徐有防金尙集落點。
정조 5년
兵曹口傳政事。副司直沈念祖鄭志儉金宇鎭。
정조 5년
兵曹參議前望單子入之。兪恒柱落點。
정조 5년
有政。吏批。判書洪樂性牌不進。參判金夏材牌不進。參議趙時偉進。行左承旨金文淳進。吏批啓曰。判書洪樂性牌不進。參判金夏材竝牌不進。小臣獨政未安。何以爲之。敢稟。傳曰。只出緊任。以金翊休爲獻納。金魯永爲分兵曹參議。林濟遠爲兵曹佐郞。兪駿柱爲刑曹佐郞。
정조 5년
兵批。判書李性源病。參判鄭一祥病。參議兪恒柱病。參知金宇鎭入直進。左副承旨徐有防進。護軍金瓚勳曺允彬元宇鎭李柱華柳文植魚有南洪宅夏。
정조 5년
以咸鏡監司雨澤狀啓。傳于徐有防曰。昨於兩西伯狀啓。有回諭之命矣。續見卿狀辭。初二日之雨大霔。禜祭亦已設行云。言念農事。極甚悶慮。伊後雨勢。果有收霽之望。而列邑雨水多寡。漂沈與否。亦皆一一報來乎。卿其先自營下日候。以至道內農形。而隨聞見速卽陸續狀聞事。回諭。
정조 5년
傳于徐有防曰。實錄廳監印郞廳明朝來待。
정조 5년
徐有防。以兵曹言啓曰。宣薦內禁衛取才時。三技以上入格人單子。書入之意。敢啓。傳曰。知道。大抵近來武技。全不成樣。雖以今番取才別單觀之。鐡箭三矢俱過百步者。僅是五人。至於柳葉箭入格者。只是一人。片箭騎芻等技稱是焉。未取才之類。攻業想或不惰。而無形猶如許。則已取才已付職之類。便棄諸技。可推而知。此等事申飭。卽是本兵之責也。況今自春徂夏。內而三廳。未試各藝。外而五營。停射廢操。若此之際。易致抛置。以此意令諸武弁知悉。無論祿官與軍伍。一味荒怠爲事。則從當有考勤慢之擧。勿以廢坐爲說。俾各着意肄習事。分付。武臣堂下朔試射與禁軍都試。亦當徐察。渠輩勤慢。待秋間如例設行。一體措辭嚴飭。且念都政不遠。別取才入格者。若以不鍊武技之人。有苟充之弊。雖於除職之後。合試能否。斷不可已。亦令知悉。禁御騎士取才。安保其若初定式時也。方欲摘奸。今玆先甲之敎。出於期無犯之意。亦卽申飭各該營。可也。
정조 5년
同副承旨鄭志儉疏曰。伏以。臣日昨入侍纔退。伏奉除旨。以臣爲奎章閣直提學。臣誠倘怳震越。靡所容措。而御牌隨下。不敢違傲。祗肅而退。悚蹙冞深。噫。臣之魯下。臣實自知。夫豈淵鑑尙有遺燭。而前後所以授臣者。皆世稱淸職名宦也。臣之器旣盈矣。臣之負旣重矣。可止而不可加矣。今又以淸職名宦之最者而加之。則其盈者愈盈而必覆矣。重者愈重而必壓矣。臣之一身。固不足恤。不知殿下何爲而不重惜名器。至於此也。臣嘗待罪本閣之直閣矣。然當是時。閣雖設。規模未立。有其官而無其事。故臣得以伈伈就列。苟然侈其銜而已。今則閣有規矣。官有事矣。將以奉天章而稽謨訓也。將以集典籍而備考据也。將以揖讓進退。而爲外廷先也。將以敦詩書尙文藝。而作人成俗也。凡此皆聖上之所董飭勵閣臣。俾有以對揚承佐于下者。然則其猶將容臣之伈伈就列。苟然侈其銜而已哉。於戲。聖志方勤。至化有作。士苟負才。時不可失。獨恨臣有其時而無其才矣。讀經而未探其奧。攻文而未嚌其胾。始旣不力。中又自棄。滅裂荒蕪。無所當而止。其於向所稱數事者。曷足以效絲毫之補也。無其實而竊其名。蠱其事而冒其官。則是孤上之恩。而祗益其罪負。此臣之所大懼也。反覆思惟。若隕淵谷。終不敢諉以出肅。而自安於匪據。玆陳短章。略控微懇。伏惟聖慈。天地父母。察臣言非出於飾讓。念閣職不可以苟據。將臣所帶直提學。亟賜遞改。以重公器。以安私分。不勝幸甚。臣無任屛營祈懇之至。答曰。省疏具悉。久淹於通擬之後。莫爾若也。爾其勿辭。斯速仕進。
정조 5년
辛丑六月十一日午時。上御涵仁亭。左承旨入侍時。左承旨李在學。假注書趙衍德。編修官張顯慶。記事官文采五。以次進伏訖。上曰。李養鼎尙不肅謝。頃以罷職事。欲爲引義而然乎。其委折問啓。可也。在學曰。果有實故。俄有往復政院。而姑未肅謝矣。上曰。然則問啓置之。上曰。輪對官入侍。賤臣承命出。與校書館博士金興弼。司饔直長金啓濂。尙衣主簿曺允亨。司僕正尹長烈。軍器主簿李永耇。偕入進伏。上曰。職姓名。對曰。校書博士金興弼矣。上曰。有職掌乎。對曰。掌書籍矣。上曰。書籍爲幾帙乎。對曰。四書三經爲三十二件。他書帙爲三千餘卷矣。上曰。有所懷乎。對曰。無矣。上曰。校館若移闕外則。何如。對曰。如是則好矣。興弼曰。臣有區區所懷。敢此仰達矣。今此校書館與內閣。相距稍間。凡於擧行之際。多有相妨之端。今於闕外。適有可合家舍。卽令移設。宜矣。上曰。依爲之。出擧條命興弼先退。啓濂進伏。上曰。職姓名。對曰。司饔直長金啓濂矣。上曰。箕伯好在耶。對曰。粗遣安過矣。上曰。年今幾何。對曰。三十三矣。上曰。爲小科乎。對曰。中甲午式矣。命退。允亨進伏。上曰。職姓名。對曰。尙衣主簿曺允亨矣。上曰。見爾久矣。御書懸板。今果盡書乎。對曰。已爲書進矣。上曰。筆是餘事。人甚可尙矣。先朝亦爲書進懸板乎。對曰。尊賢閣。奉命書進矣。命退。長烈進伏。上曰。職姓名。對曰。司僕正尹長烈矣。上曰。有職掌乎。對曰。掌轎子輦輿矣。上曰。有所懷乎。對曰。無矣。上曰。有遺在乎。對曰。各有該色。故臣無所達矣。命退。永耇進伏。上曰。職姓名。對曰。軍器主簿李永耇矣。上曰。有職掌乎。對曰。掌弓箭矣。上曰。有遺在乎。對曰。黑角弓二千二百十張。不粧弓六百五十張。長箭二萬五千四十三部。片箭二萬六千三百二十八部矣。命退。上曰。藥房提調入侍。賤臣承命出。與藥房都提調鄭弘淳。提調鄭民始。右承旨趙時偉。醫官吳道炯徐命緯崔宅中金成五。偕入進伏。弘淳曰。日熱漸酷。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。何如。上曰。一樣矣。上曰。昨因洪守榮之進候。以致慈宮之慰悅。是甚欣幸矣。弘淳曰。果然矣。上曰。向來趙時普出仕也。洪奉朝賀果有筵稟。以參問候之班。今玆守榮。較彼時普。亦有差殊矣。民始曰。果如聖敎矣。上曰。傳敎中故相臣三字。卿其知之乎。對曰。未能曉然矣。上曰。此則謂李頤命事也。弘淳曰。醫官入來。以爲診候。何如。上曰。置之。民始曰。氣滯之症。今則。若何。上曰。今則差勝矣。弘淳曰。王大妃殿進御湯劑。至明日煎進。則當爲五帖。何以爲之乎。上曰。明日更爲入稟。可也。上曰。卿則連赴貶座乎。對曰。明日亦赴社稷署貶座矣。上曰。領府事之辭巽。極涉過矣。弘淳曰。臣果聞之。自明日連赴殿座云矣。弘淳曰。副提調嚴璹。屢違召命。誠爲過當。更爲牌招。何如。上曰。依爲之。出擧條命藥房提調先退。命書傳敎曰。不過非怒之警。政院之因此止鬧無期者。亦所當念。昨日罷職諸承旨敍用。副提調違牌。勿爲呼望。申飭仕進。上曰。承旨前望單子入之。賤臣承命出捧入。以金文淳李敬養徐有防金尙集落點。命書傳敎曰。新除授承旨。待下批牌招察任。又命書傳敎曰。閣院劇務。自多相妨。直提學沈念祖本職許遞。又命書傳敎曰。貶期只餘數日。堂上不可不備員。前參議趙時偉。仍任前職。判堂之病。如獲可强之勢。及期考績事。自政院各別嚴飭。又命書傳敎曰。應避承旨竝許遞。前望單子入之。待下批亦卽牌招察任。又命書傳敎曰。政院牌招開政。又命書榻敎曰。未肅拜兵曹堂上許遞。前望單子入之。上曰。今有窠闕乎。時偉曰。只有兵曹堂郞數窠矣。命退。諸臣以次退出。
정조 5년
辛丑六月十一日未時。上御涵仁亭。右承旨左副承旨一二直提學檢校直閣。同爲入侍時。行右承旨李敬養。左副承旨徐有防。一直提學沈念祖。二直提學鄭志儉。檢校直閣金宇鎭。假注書趙衍德。編修官張顯慶。記事官文采五。以次進伏訖。上曰。若非大殿陳賀。則閣臣似不當進箋矣。志儉曰。似然矣。上曰。誌文已撰乎。宇鎭曰。今方撰述矣。沈念祖曰。新印冊子。方始粧纊之役。今望前。限數十件先爲封進。而此是內閣鑄字初印之役。其於封進時。當以進書儀擧行乎。上曰。必依封進時例擧行。可也。念祖曰。然則進上時門路。當以何門爲之乎。上曰。以永肅門入來。可也。念祖曰。進書處所。當以何處爲之乎。上曰。以暎花堂爲之。上曰。坐直誰也。有防曰。臣與同副承旨伴直矣。上曰。吏議今已出去乎。知入。賤臣承命出。回奏曰。今已出去云矣。命退。諸臣以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐直。左副承旨徐有防坐。右副承旨李在學坐。同副承旨金尙集坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
傳于徐有防曰。同副承旨與監印郞廳入侍。
정조 5년
徐有防。以奎章閣言啓曰。明日進書時。本閣直閣待敎。當以侍臣進參。而直閣徐鼎修身病受由。待敎未差。檢校直閣金宇鎭。原任待敎徐龍輔鄭東浚。竝待開門牌招。以爲進參之地。何如。傳曰。允。如是草記甚當。此後時任苟簡之時。依此擧行。原任直閣待敎中。又無堂下。則原任陞資人。推移進參。
정조 5년
又以奎章閣言啓曰。新刊御定唐宋八子百選進上時。當以進書儀擧行矣。進書日子。令日官推擇。則今月十三日辰時爲吉云。以此日時擧行。何如。傳曰。允。處所以暎花堂爲之。
정조 5년
下備忘記曰。明日奉謨堂展拜時。閣臣班只以明日參班人入參事。內閣知悉。
정조 5년
傳于金尙集曰。近當移御之時。明日有奉審事。門路當由賓陽門。仍詣奉謨堂展拜而回。該房知悉。
정조 5년
金文淳。以弘文館言啓曰。新除授修撰趙城鎭。卽爲牌招察任。何如。傳曰。允。
정조 5년
又以弘文館言啓曰。本館上番校理臣徐有成。以兼南學敎授。今日禮曹褒貶時進參事。晝仕出去之意。敢啓。傳曰。知道。
정조 5년
傳于李在學曰。禮房承旨入侍。
정조 5년
以修撰趙城鎭牌不進罷職傳旨。傳于金尙集曰。只推。
정조 5년
金尙集。以義禁府言啓曰。泰安前郡守李胤馥拿囚之意。敢啓。傳曰。待明朝捧供以聞。
정조 5년
又以義禁府言啓曰。全羅監司朴祐源狀啓據刑曹粘目內。海南前縣監金敍九。全羅右水使金廷遇等。令該府處之事。允下矣。金敍九以濫載晩發罪。纔已照律入啓。更以今番狀啓內辭意。出問目取招。金廷遇時在任所云。依例發遣府都事。交龜後拿來。何如。傳曰。允。
정조 5년
禁府啓目。靈巖前郡守黃泰彦。矣身爲官長。非理壓良之訟。不惟不嚴治禁斷。成給傳令。欲使無知島氓。恇怯從令之狀。萬萬可痛罪。杖一百收贖。奪告身盡行追奪。徒三年定配。私罪奉敎。功減一等爲良如敎。
정조 5년
辛丑六月十二日辰時。上御涵仁亭。禮房承旨入侍時。左副承旨徐有防。假注書趙衍德。編修官張顯慶。記事官文采五。以次進伏訖。上曰。江留若已入來。卽爲入侍事。分付。賤臣承命出。回奏曰。姑未入來云矣。上曰。待江留入來。更爲入侍。可也。仍命退。承史以次退出。
정조 5년
辛丑六月十二日辰時。上御涵仁亭。同副承旨監印郞廳同爲入侍時。同副承旨金尙集。監印郞廳柳誼洪明浩。假注書趙衍德。編修官張顯慶。記事官文采五。以次進伏訖。上曰。印役何當告訖乎。誼曰。五六日間當畢役矣。上曰。何其太遲也。明浩曰。非但霖雨妨工。匠人亦乏。故如是尙稽矣。上曰。一日所印爲幾張乎。明浩曰。止三十板矣。上曰。何以止三十板乎。明浩曰。每一板印出爲五張。而計其字數則爲九百餘字矣。上曰。都合當爲幾張乎。明浩曰。板數則爲四千四百五十餘板。而印出合爲二萬餘張矣。上曰。先爲印出者。以爲粧䌙。何如。明浩曰。或有誤字。故不得粧䌙矣。上曰。粧䌙後校正。似或便好矣。明浩曰。若以刀割付糊。則恐有蟲蝕之慮。且事係莫重。故輒至數三次考準。而完準者只至八年條矣。上曰。卷數當至幾何乎。明浩曰。至八十餘卷矣。上曰。念後當行洗草宴乎。明浩曰。印役告完後。可以設行矣。上曰。擇日以何處擧行乎。明浩曰。封進日字及藏史庫日字。以本廳擧行。洗草日字。以春秋館定行矣。命書傳敎曰。史局印役。今已就緖。雖於望後。足可訖役。而以校正堂郞之未及分校。爲遲滯之端云。且聞史郞言。粧䌙後校看。亦有前例。今用此例。無所不可。實錄奉安史庫日字。必於念後推擇。至于洗草宴。而皆於今月內涓吉事。分付。上曰。洗草宴。何以爲之乎。明浩曰。春秋館例爲擧行。而今無翰林。有難相議矣。上曰。金載瓚李集斗。方在別兼春秋。使之奉行。可也。上曰。洗草宴以何處爲之乎。明浩曰。以洗劍亭設行矣。上曰。實錄開局。今至四年而告成。極甚多幸矣。洗草後有謝箋乎。明浩曰。姑未考見矣。上曰。堂郞賞典。隨其仕進日字。以爲分等乎。明浩曰。似然矣。命退。諸臣以次退出。
정조 5년
辛丑六月十二日午時。上御涵仁亭。左副承旨與前二直提學入侍時。前二直提學徐浩修。左副承旨徐有防。假注書趙衍德。編修官張顯慶。記事官文采五。以次進伏訖。上曰。八子百選粧䌙。何當畢役乎。浩修曰。御覽數十件。以明日封進。而頒賜件當在望後封上矣。上曰。此無序文。似無進箋矣。浩修曰。似然而安寶當以一卷爲之乎。上曰。可矣。浩修曰。進書門路。若從永肅門。則龍亭子當設於金馬門乎。上曰。以摛文院排設。可也。有防曰。然則承史以靑陽門進去乎。上曰。唯。浩修曰。進書時。時原任閣臣。當爲進參乎。上曰。校正堂郞及監印官。竝爲進參。奉朝賀及禮曹判書。亦爲來參。二直提學兪彦鎬。一體參班。前待敎二人。應參侍臣班。而直閣方在受由中。勿爲來參。可也。浩修曰。在前進書時。若有御製。則以朝服參班。而今無御製。似當以黑團領進參矣。上曰。可也。浩修曰。鄕本書籍下去後。當狀聞封上乎。上曰。依此爲之。卿何當下去乎。浩修曰。長寧殿修改日字。以今二十一日擇定。將以十九日下往修改後。卽欲上來矣。上曰。軍器當下送本府。卿其親審。其不失火處。以爲藏置。可也。浩修曰。北新庫與民家稍間。且甚堅固。可合藏置矣。向者箭竹一千浮。以三南卜定。而今玆所到。只止六百餘浮。藏庫後當以狀聞矣。上曰。唯。仍命退。諸臣以次退出。
정조 5년
辛丑六月十二日申時。上御涵仁亭。右承旨一二直提學同爲入侍時。行右承旨李敬養。一直提學沈念祖。二直提學鄭志儉。假注書趙衍德。編修官張顯慶。記事官文采五。以次進伏訖。念祖曰。安寶一節。欲爲仰稟而未果。何以爲之乎。上曰。猝難鑄出。以木刻成。似好矣。念祖曰。若以鍮鐡鑄出。則不費五六日矣。上曰。以刻成。或有缺傷之慮。以鍮鑄印。亦無妨矣。上曰。抄啓文臣純通人。盡爲抄出。更加諄繹則尤當有效矣。念祖曰。然矣。日前以館儒之月三講。有所下敎。此亦遵古例之事。而亦不無有效矣。上曰。到記之法。旣嚴且重。而近來儒生。每以當日進參。入於到記之中。是亦無實矣。念祖曰。果然矣。上曰。圓點科。復設一經講。何如。念祖曰。若復講制。則可得實才矣。上曰。先朝行此講法。幾至七八年。或先講後製。或後講先製。而其時廷臣。盛稱美制。蓋此法出於宣廟朝。而先正臣趙憲。採倣中朝故制。以爲遵行之事矣。念祖曰。圓點科。臣亦觀光。而果有專一經之效矣。上曰。復設此講。則儒生或以爲難耶。念祖曰。此非新創。卽是舊制。其在勸課之道。儒生輩有何更言乎。上曰。廣問便否後設行。好矣。念祖曰。不必廣詢。惟在自上斷而行之矣。上曰。古亦有賺盡英雄盡白頭之語。今玆春秋到記之數。多不過數百。或至百餘人。是何故也。念祖曰。近來罕設科試。故若是太略矣。上曰。老儒之決科者。纔付仕籍。末乃未沾斗祿。是甚可悶矣。念祖曰。果然矣。上曰。抄啓文臣之設試製講。可觀前進之效矣。念祖曰。設施之初。或以爲難。而今則漸有開進之工。故皆知爲榮選矣。上曰。予無馳騁畋獵之娛。而今以奎章閣。作一美制。以圖作成之效。此蓋自在春宮。已有所經營者矣。念祖曰。今玆設置。卽當代盛制。而實是人才作興之所矣。上曰。今此邦慶。惟日跂待。而卽是三宗血脈也。來頭桂坊。當擇人授任。有誰可合人耶。念祖曰。顧今朝野之中。豈無其人。而今此下敎。出於垂裕後昆之意。臣等不勝欽歎矣。上曰。明日各門差早開門。可也。命退。諸臣以次退出。